ועדת הכלכלה, כנסת 17, פרוטוקול מספר 59, 2006-08-15 09:00

משה כחלון: תקנות מינהל מקרקעי ישראל (מאגר מידע) (תיקון), התשס"ו-‏2006.

יעקב אפרתי: התקנות הותקנו לפני כשנתיים.

יעקב אפרתי: המאגר אכן הוקם.

יעקב אפרתי: כשהתקנות הותקנו היו כ500 אלף נכסים במאגר, היום יש כ-750 אלף נכסים מתוך כ900 אלף.

יעקב אפרתי: אנחנו מקווים להמשיך ולהגיע לכל הנכסים.

יעקב אפרתי: מאגר הנתונים של מינהל מקרקעי ישראל מאפשר לכל אזרח במדינת ישראל לראות את הפרטים של הנכס שלו באינטרנט.

יעקב אפרתי: הפרטים של הנכס כוללים בין השאר את בעל הזכות, דמי חכירה, מספר תיק, סוג החוזה, סיווג דמי החכירה, מועד רכישת הזכות, שטח המגרש.

יעקב אפרתי: כל האינפורמציה הזאת נמצאת באתר האינטרנט, היא זמינה לכל אדם.

אתי בנדלר: רק את הנכס של אותו אדם?

ניבה צוק: כל אדם יכול להיכנס לאתר האינטרנט.

יצחק זיו: האם לצורך זה גם מגרש נחשב כנכס?

יעקב אפרתי: ודאי.

לאה ורון: מה גובה האגרה?

ניבה צוק: 10 שקלים להסתכלות.

יעקב אפרתי: המאגר הזה הוא ההוכחה של האדם שיש לו נכס.

יעקב אפרתי: אנחנו מבקשים להפוך את המאגר הזה למאגר פורמאלי, כמו המאגר של הטאבו במשרד המשפטים שהוא המאגר האמיתי.

יעקב אפרתי: המאגר שלנו זה עד שהנכסים יירשמו בטאבו.

יעקב אפרתי: אנחנו מבקשים להפעיל את אותה מתכונת כפי שקיימת בטאבו, כדי שכל אחד יוכל להיכנס ולעיין ובמידה והוא ירצה אישור הוא יבקש באינטרנט ואנחנו נשלח לו הביתה.

יעקב אפרתי: ההוצאה של פלט מחשב לא תהווה אישור, אלא הוא יגיש בקשה באמצעות האינטרנט ואנחנו בפרק זמן קצוב של 48 נשלח לו אישור.

לאה ורון: המשלוח של האישור כרוך בתשלום נוסף?

יעקב אפרתי: לא.

משה כחלון: האם האסמכתא שאותו אדם מקבל בדואר מחייבת?

ניבה צוק: כן.

ניבה צוק: היא חתומה על ידי המינהל.

יעקב אפרתי: תובעים אותנו אם יש נזק.

ניבה צוק: מה שהתקנות אומרות זה שבאופן אוטומטי אחרי שנתיים המאגר שלנו ייהפך לכזה שהאישור הפורמאלי יהיה כאילו חתום.

ניבה צוק: זה לא נכון לעשות.

ניבה צוק: אפילו בטאבו, שהוא גוף שהרישום שלו פורמאלי ויש פקיד שרושם את המידע ואחריו יש עוד בקר שמבקר את המידע, לא נותנים להוציא מהאינטרנט ולקבל את נסח הרישום.

יעקב אפרתי: כשמוציאים פלט מהמחשב הוא בדרך כלל ניתן לזיוף.

יעקב אפרתי: על מנת שיימנעו הזיופים האלה אנחנו מבקשים שזה יהיה חתום.

יעקב אפרתי: הפרוצדורה לא מסובכת, כי את הגשת הבקשה עושים באתר האינטרנט.

יעקב אפרתי: המשלוח עלינו.

לאה ורון: כמה זמן חולף מיום הגשת הבקשה באתר עד שהמינהל מוציא את המכתב הרשמי לקונה?

יעקב אפרתי: אנחנו רוצים להתחייב ל48 שעות.

משה כחלון: ומה לגבי מי שרוצה להגיע אליכם באופן ישיר?

יעקב אפרתי: כל מי שרוצה נכנס למשרדי המינהל ומקבל פלט מחשב במקום.

יעקב אפרתי: למי שלא בוער ולא רוצה להטריד את עצמו אנחנו נותנים את השירות באינטרנט.

אברהם להב: מה שמר אפרתי אומר לא מופיע בתקנות.

יעקב אפרתי: אישור זכויות אתה צריך לבקש ממני.

יעקב אפרתי: כשאני שולח לך זה מחייב אותי.

אברהם להב: צריך לעשות שינוי בתקנות כך שלאדם שיגיש בקשה דרך האינטרנט המינהל ייתן אישור תוך 48 שעות והאישור יהיה מחייב.

משה כחלון: זה הגיוני.

ניבה צוק: מ1 בינואר נפעיל את הפעילות הזאת של קבלת האישור דרך האינטרנט.

ניבה צוק: היום אפשר לעיין.

ניבה צוק: לכל הפעילות של הגשת הבקשה והקבלה של האישור דרך האינטרנט נהיה מוכנים סופית בדצמבר.

ניבה צוק: ב1 בינואר נפעיל את זה.

משה כחלון: לנו חשוב שיופיע בתקנות שהמסמך אחרי תשלום האגרה והחתימה יהיה מחייב.

ניבה צוק: זה גם היום קיים.

רונית תירוש: האם כשאני הולכת היום לבדוק נוסח טאבו לבעלים של קרקעות לוקחים לי כסף על העיון?

יעקב אפרתי: כן.

צביה אפרתי: צפייה עולה 10 שקלים.

משה כחלון: מדוע אתם גובים באינטרנט?

ניבה צוק: אנחנו נותנים לראות הרבה מידע בחינם.

משה כחלון: מ-10 שקלים לא עושים ביזנס.

משה כחלון: אתם כנראה רוצים שיהיה איזה שהוא מחסום כך שלא כל אחד סתם ייכנס.

משה כחלון: מה איכפת לך אם יש לי תחביב לבדוק נכסים?

משה כחלון: מדוע 10 שקלים?

ניבה צוק: בזמנו אמרו שזה לא נועד שמישהו ייכנס ויתחיל לשאוב מידע, אלא המטרה היא שהאדם יראה נוסח או שניים.

רונית תירוש: זה מיותר.

דוד טל: אני תומך בעמדתה של עמיתתי לגבי העניין של 10 שקלים.

דוד טל: ה-10 שקלים לא מוסיפים.

דוד טל: זה יותר מטרד לצרכן.

דוד טל: אם זה מטרד לצרכן, אז אין צורך בזה.

דוד טל: רציתי לדעת מה הפרוצדורה מהרגע שאני שולח לכם.

דוד טל: האם פקיד רואה, חותם ושולח בחזרה, או שנעשית איזו שהיא בדיקה?

ניבה צוק: הפקיד מאמת מול התיק.

משה כחלון: השיטה הזאת די אחראית.

משה טופורובסקי: היינו בדיון על התקנות האלו לפני כשנתיים.

משה טופורובסקי: הרציונאל שאנחנו העלו אז היה שבמדינת ישראל צריכים להיות רק שני מאגרים מחייבים.

משה טופורובסקי: מאגר אחד הוא מאגר הטאבו, ששם אזרח שמבקש לעשות עסקה יכול לשלם ולקבל דף מחייב לגבי הזכויות שקיימות.

משה טופורובסקי: לגבי הנכסים שאינם רשומים בטאבו טענו שצריך להיות מאגר של מינהל מקרקעי ישראל.

משה טופורובסקי: אמרנו שהמידע או אישור הזכויות צריך לחייב את המינהל.

משה טופורובסקי: השינוי של התקנה היום אומר שהמידע באינטרנט לא יהיה אישור זכויות.

משה טופורובסקי: בא המינהל ואומר שהוא ייתן את זה תוך 48 שעות.

משה טופורובסקי: זה נהדר, אבל זה צריך להופיע בתקנות.

משה טופורובסקי: אז אנחנו נגיע לשלב שבו יהיו שני מאגרים מחייבים במדינת ישראל, לא נצטרך ללכת לאיזה שהוא עורך דין כש4 בעלי נכסים עברו בדרך ואי אפשר לדעת ממי אני קונה את הבית, מה הזכויות שקיימות.

משה טופורובסקי: אנחנו חושבים שאפשר לבטל את הגבייה של 10 שקלים עבור עיון.

משה טופורובסקי: זה לא מבזבז משאבי מחשוב להסתכל בזכויות.

משה כחלון: האם כשאני בודק חברה ברשם העמותות אני צריך לשלם?

יעקב אפרתי: כן.

מאיר ברקן: אלא אם כן אתה רוצה את המידע הפנימי שנמצא במאגר.

מאיר ברקן: זה לא עבור שם, כתובת ובעלי החברה.

צביה אפרתי: יש בנושא הזה שלושה מאגרי מידע.

צביה אפרתי: יש מאגר מידע שכולל את המכלול של המאגרים של הטאבו, של השיכון, של ממ"י, של מפ"י ושל עמידר.

צביה אפרתי: באתר המשותף של הממשלה הוא נקרא "על הרישום".

צביה אפרתי: האתר הזה ניתן לגלישה חינם אין כסף לכל אזרח ואזרח במדינת ישראל.

משה כחלון: מה הוא מספק?

צביה אפרתי: הוא נותן לך אינפורמציה לגבי השאלה אם אתה רשום בטאבו או לא רשום בטאבו.

צביה אפרתי: אפשרות הגלישה היא לפי גוש, חלקה, כתובת.

צביה אפרתי: המאגר הזה מאגד את כל הקרקעות.

משה כחלון: עד איזה רזולוציות אני יכול להגיע?

צביה אפרתי: הרזולוציה היא ברמה של רשום או לא רשום.

צביה אפרתי: אם אתה יודע שנעשו כל 3 שלבי הרישום, אז אתה משלם את ה10 שקלים ונכנס לראות.

צביה אפרתי: אם לא, אז אתה גולש חינם אין כסף ורואה את הדברים.

צביה אפרתי: האתר הזה קיים.

צביה אפרתי: נראה לי שיהיה נכון ששני המאגרים שיש בהם איזו אחריות לאומית לגבי זכויות קניין ידרשו יותר מאמץ, ידרשו איזה שהוא תשלום.

דוד טל: למה כל כך חשוב שתהיה אבחנה בין הגלישה הזאת ובין זה שאני רוצה.

דוד טל: .. ?

צביה אפרתי: הגלישה הזאת באה לאמת זכויות פרטיות.

צביה אפרתי: הגלישה של האינפורמציה נמצאת חינם, היא עומדת לרשות הציבור.

צביה אפרתי: יש אחריות למינהל, יש אחריות לטאבו על זכויות הקניין האלו.

דוד טל: התשלום מבוצע רק בכרטיס אשראי?

צביה אפרתי: כן.

מאיר ברקן: מי מתחזק את האתר?

צביה אפרתי: משרד הבינוי והשיכון.

צביה אפרתי: בכל 25 בחודש כל אחד ואחד מהגופים מעביר את העדכון שלו למאגר הנתונים.

צביה אפרתי: המאגר מתעדכן ברמה של חודש בחודשו.

אתי בנדלר: המשפטנים של מינהל מקרקעי ישראל ושל משרד משפטים שבקיאים בדיני מקרקעין אינם נמצאים כאן, לכן אני אנסה בכוחותיי הדלים להסביר, לתת איזה שהוא רקע, למרות שזה לא מספיק לעומק.

אתי בנדלר: חוק המקרקעין קובע מעמד מיוחד למקרקעין שרשומים בלשכת רישום המקרקעין, מה שידוע בפי העם טאבו, וקובע מה התוצאות המשפטיות של עסקאות שנעשות בהתבסס על רישום בלשכת רישום המקרקעין לעומת עסקאות שנעשות לא בהתבסס על רישום בלשכת רישום המקרקעין.

אתי בנדלר: אחוז ניכר מהקרקעות במדינת ישראל עדיין אינם מוסדרים ואינם רשומים בלשכת רישום המקרקעין, דהיינו בטאבו.

אתי בנדלר: ועדת הכלכלה קיימה בזמנו דיונים בשאלה כיצד מתפתח נושא הרישום, הכל כדי להאיץ את הסדרת המקרקעין.

אתי בנדלר: יש לזה השלכות משפטיות שאני לא רוצה להמעיט בחשיבותן.

רונית תירוש: איך קורה שיש קרקעות שלא נמצאות במאגר ולא רשומות?

אתי בנדלר: כי יש הרבה מאוד מקרקעין שלא הוסדרו.

אתי בנדלר: לא נרשם עדיין גוש, חלקה.

אתי בנדלר: יש לזה בחינה מדויקת של הבעלים של בעלי הזכויות באותם מקרקעין.

אתי בנדלר: יש מקרקעין שהרישום שלהם נעשה במינהל מקרקעי ישראל, אבל אין לזה את התוקף המשפטי של רישום בטאבו.

אתי בנדלר: יש הרבה מאוד מקרקעין שרשומים בחברות משכנות.

אתי בנדלר: הייתה תרעומת מאוד גדולה על כך שלאדם במדינת ישראל שרוצה לדעת מה זכויות המקרקעין שלו במקום מסוים אין שום דרך.

אתי בנדלר: אין רישום מרוכז של כל הדברים האלה.

אתי בנדלר: אני מבינה שנעשו במהלך השנים מהלכים שונים שאולי קידמו, אבל עדיין אין תמונה כוללת או מוסדרת שמסדירה את כל הנושא מבחינה משפטית.

אתי בנדלר: בעקבות הצעת חוק פרטית תוקן חוק מינהל מקרקעי ישראל.

אתי בנדלר: חייבו אותם לנהל מאגר מידע.

אתי בנדלר: השאלה מה תוקפו המשפטי של אותו מאגר מידע.

אתי בנדלר: משתוקן החוק ומשהוכנו התקנות שהובאו לפני שנתיים לאישור ועדת הכלכלה, נכלל באותן תקנות סעיף שמבהיר בעצם שהמידע שבמאגר המידע שהוקם על ידי מינהל מקרקעי ישראל אינו מהווה אישור זכויות.

אתי בנדלר: מה זה אישור זכויות?

אתי בנדלר: אישור מאת המינהל המעיד על זכויות בקשר למקרקעי ישראל, המבוסס על תיק הזכאות המתנהל במינהל שזכויות החכירה לגביו אינן רשומות בפנקסי המקרקעין.

אתי בנדלר: אם זכרוני אינו מטעני, הסבירה הגברת זכאי, היועצת המשפטית של המינהל, ועליזה קן, שהיא המומחית במשרד המשפטים לנושא מקרקעין, שמבחינה משפטית אי אפשר לקבוע אחרת וחובה להבהיר שהמידע באותו מאגר מידע של המינהל הוא לא אישור זכויות שאפשר בהתבסס עליו לעשות עסקאות במקרקעין.

אתי בנדלר: הוועדה החליטה שלאותה תקנה שקובעת את זה יינתן תוקף זמני רק כדי להאיץ את כל התהליך של הסדרת מקרקעין ורישומם בלשכות רישום מקרקעין.

אתי בנדלר: זה כדי שניתן יהיה לבסס עסקאות בהסתמך על רישום וכדי שהוועדה תוכל לקבל תמונה יותר ברורה בבוא העת כיצד מתקדם התהליך הזה.

אתי בנדלר: אני לא בטוחה שמה שמציעים עכשיו התאחדות הקבלנים והגברת מהמינהל שאפשר לקבוע שהאישור של מינהל מקרקעי ישראל או פלט המחשב החתום יהווה אישור זכויות יכול לעמוד מבחינה משפטית.

אתי בנדלר: צריך לתקן את התקנות ולומר על מה זה כן מעיד ועל מה זה לא מעיד.

אתי בנדלר: לעשות את זה כאן בחטף בלי שאנחנו שומעים סקירה מאוד רצינית ובלי שהדברים נבחנו על ידי המשפטנים של מינהל מקרקעי ישראל ומשרד המשפטים זה לא דבר אחראי.

אתי בנדלר: באשר לאגרה.

אתי בנדלר: האגרה נקבעת על ידי ועדת הכספים.

אתי בנדלר: כל מה שהוועדה יכולה לעשות זה להמליץ בפני מינהל מקרקעי ישראל להביא תיקון לוועדת הכספים כדי שתבטל את האגרה הזאת.

אתי בנדלר: אני אציע לא לבטל את התקנה שקובעת את התוקף הזמני, אלא להאריך כך שזה ימשיך להיות זמני לתקופה נוספת כדי שבפעם הבאה תיערך סקירה מאוד רצינית בפני ועדת הכלכלה, יובאו נתונים בדבר התפתחות התהליך הזה של הסדרת מקרקעין ורישומם, יובא אולי תיקון לגבי מה המינהל כן מוכן להסדיר באמצעות פלט חתום על ידי המינהל, למה זה כן יהווה אישור ולמה זה לא יהווה אישור.

יעקב אפרתי: כולם אמרו פה שיש שני מאגרים לרישום.

יעקב אפרתי: המרשם האחד והיחיד זה הטאבו.

יעקב אפרתי: לשם אנחנו צריכים להגיע.

יעקב אפרתי: המרשם אצלנו הוא מרשם זמני עד שזה נרשם בטאבו.

יעקב אפרתי: הוא אמור להתחסל בבוא העת.

יעקב אפרתי: כולם הולכים לטאבו.

יעקב אפרתי: אנחנו כאילו מבוא לטאבו.

יעקב אפרתי: יש לנו תוכנית עבודה שנשמח להציג אותה.

יעקב אפרתי: מדובר בתוכנית עבודה בין משרדית של זירוז תהליכי רישום, כולל צווים של כ400 אלף יחידות דיור בתוכנית חומש, שמשתתפים בה משרד האוצר, משרד השיכון, מינהל מקרקעי ישראל.

יעקב אפרתי: אנחנו מתקדמים בה יפה.

יעקב אפרתי: המשמעות של העניין זה שאת אותה כמות יחידות דיור נעביר לרישום בטאבו ואז אנחנו מזדכים על הרישום שלנו כפי שבאמת מחייב החוק.

דוד טל: זה הולך לקרות בחודשים הקרובים?

צביה אפרתי: עובדים מ1998.

צביה אפרתי: יש ועדת מעקב משותפת.

צביה אפרתי: היום אנחנו בסופו של תהליך.

משה טופורובסקי: ההבדל בין רישום בטאבו לרישום בכל מרשם אחר הוא ההבדל בין זכות קניינית לזכות חוזית.

משה טופורובסקי: זכות קניינית זו זכות שמוגנת כלפי כולם, כשזכות חוזית היא זכות של מי שעושה את החוזה.

משה טופורובסקי: המקום היחיד לפי חוק המקרקעין שמקנה את הזכות הקניינית הוא הרישום בטאבו.

משה טופורובסקי: המינהל הוא לא תחנה סופית של הרישום.

משה טופורובסקי: אנחנו לא באים ומבקשים להקים שני מרשמים קבועים לכל הזמן, אלא מבקשים שכל עוד המקרקעין אינם רשומים בטאבו מכל סיבה שהיא האזרח לא ייפגע.

אתי בנדלר: הוא נפגע כאשר יש עסקאות נוגדות.

אתי בנדלר: נניח שבהסתמך על רישום במינהל מקרקעין ישראל רשום שאתה הבעלים ואני חתמתי על חוזה איתך ומסתבר שגברת תירוש היא הבעלים האמיתיים והרישום שלך הושג במרמה.

אתי בנדלר: מה קורה איתי?

אתי בנדלר: האם אני רכשתי את הבעלות במקרקעין, או שהגברת תירוש נשארת הבעלים של המקרקעין?

משה כחלון: זה כבר דיון אחר של בית משפט.

אתי בנדלר: לא.

אתי בנדלר: זו ודאות עסקאות במקרקעין.

משה כחלון: בסוגייה מהסוג הזה שאת מציגה יש בית משפט.

אתי בנדלר: אבל אני הסתמכתי על הרישום.

משה טופורובסקי: ההגנה על זכות קניינית חזקה הרבה יותר.

משה טופורובסקי: זו ההגנה המקסימאלית שקיימת היום בחוק.

משה טופורובסקי: עד שקיימת זכות קניינית יש לי זכות חוזית.

משה טופורובסקי: איך אני מגן עליה?

משה טופורובסקי: אני רוצה לקנות דירה בקרית שמונה שאיננה רשומה בטאבו.

משה טופורובסקי: בעל הדירה אומר לי שהיא רשומה במינהל.

משה טופורובסקי: מה שהיום המינהל עושה זה שולח אותי לקבלן או לחברה המשכנת.

משה טופורובסקי: הדירה נבנתה לפני 30 שנה, החליפה 4 בעלויות.

משה טופורובסקי: למי אני אפנה?

משה טופורובסקי: אין אחידות.

משה טופורובסקי: אני מציע שהמידע היחיד שיבוא יבוא מהמינהל.

משה טופורובסקי: אני רוצה להגיע לכתובת אחת של מינהל מקרקעי ישראל, לקבל ממנו את אישור הזכויות.

משה טופורובסקי: אישור הזכויות צריך להיות מחייב.

אבשלום וילן: כמה מקרים כאלה יש?

משה טופורובסקי: המון.

צביה אפרתי: ההצעה הזאת משחררת את מי שהתחייב חוזית כלפי הדייר.

צביה אפרתי: אני לא חושבת שזה נכון.

צביה אפרתי: יש חבות של הקבלנים ושל עורכי דין מטעמם שגבו כספים מהדייר.

צביה אפרתי: החבות הזאת חלה עליהם.

צביה אפרתי: הם צריכים לרשום את הדירה.

צביה אפרתי: הטלת האחריות הזאת על המדינה משחררת את כולם מהסיפור הזה.

צביה אפרתי: נכון שהמדינה נכנסת במקומות שקבלנים פשטו את הרגל ואין מי שבית המשפט הטיל עליו את המלאכה.

צביה אפרתי: זה לא נכון שהמדינה תיכנס לכל האחריות של הקבלנים, של האזרחים ושל עורכי הדין.

משה טופורובסקי: לא על זה אנחנו מדברים.

משה טופורובסקי: אני לא אומר להסיר את האחריות של הרישום מהקבלן.

משה טופורובסקי: אני מדבר כרגע על כך שהאזרח צריך לדעת מה סטטוס הרישום.

ניבה צוק: המידע לא אצלנו.

משה טופורובסקי: המידע חייב להיות אצלכם.

משה כחלון: אנחנו לא הולכים לשנות את החקיקה.

משה כחלון: אנחנו דנים בתקנות.

משה כחלון: יש לנו לקדם את התקנה וליצור מתחם זמן עד שהאזרח יוכל לקבל את האישור עם החותמת.

אבשלום וילן: במדינה לא כל כך מבוגרת יש עשרות אלפי מקרים של בניינים שלא יודעים למי הם שייכים.

אבשלום וילן: אצל מי מתרכז המידע?

אבשלום וילן: איך המערכת נסגרת?

יעקב אפרתי: מאגר המידע העיקרי זה בלשכת מרשם המקרקעין, שזה הטאבו.

יעקב אפרתי: משרד המשפטים מקיים את המאגר על פי החוק.

יעקב אפרתי: שם מי שרשום זה הבעלים.

יעקב אפרתי: יש כמובן כאלה שלא יכולים להירשם בטאבו כיוון שהקרקע לא מוסדרת, כיוון שהקרקע לא מפוצלת.

יעקב אפרתי: כל אלה רשומים אצלנו במינהל ואצל הקבלן עד להסדרת הקרקע.

רונית תירוש: יש מצב של קרקע שלא רשומה באף מקום?

צביה אפרתי: לגבי קרקעות פרטיות אין אינפורמציה מסודרת.

משה כחלון: כמה אחוז מהקרקעות במדינת ישראל רשומים בטאבו?

יעקב אפרתי: קשה מאוד להגיד.

צביה אפרתי: חצי מהדירות במדינת ישראל לא רשומות בטאבו.

יעקב אפרתי: אנחנו מדברים היום על הסדרה של כ-400 אלף נכסים על אדמות מינהל.

יעקב אפרתי: לפי דעתי יש עוד כ150 אלף שאינם רשומים.

אברהם להב: בישיבה הקודמת לפני שנתיים היה ויכוח בין הקבלנים למינהל.

אברהם להב: אנחנו ביקשנו שיהיה מקום אחד שיהווה אישור מחייב.

אברהם להב: עמדת המינהל הייתה שהיא לא תהווה אישור מחייב.

אברהם להב: הופתענו ממר אפרתי לטובה.

אברהם להב: מה שנעשה במאגר המידע הוא דבר לא יאומן.

אברהם להב: יש עדיין כברת דרך לעבור, אבל הם עשו עבודה שלא תיאמן.

אברהם להב: מר אפרתי בא ואומר שהוא מוכן תוך 48 שעות לתת מסמך מחייב.

אתי בנדלר: השאלה למה אנחנו מתכוונים כשאנחנו אומרים מסמך מחייב.

אתי בנדלר: הם צריכים להביא הצעה יותר מגובשת.

אברהם להב: סעיף 4(טו), שהוא זה שקובע את המנגנון של מאגר המידע, אומר שהמינהל ינהל מאגר מידע שיהיה פתוח לעיון הציבור ושבו ייכללו פרטים על התקשרויות חוזיות של המינהל לגבי מקרקעין שבניהולו אשר אינם רשומים בפנקסי המקרקעין הפועלים לפי חוק המקרקעין, התשכ"ט (1969).

אברהם להב: הוא מפרט מה יהיה בתוך המאגר.

אברהם להב: ברור שהמינהל נותן אישור זכויות בתאריך כזה או בתאריך אחר.

אברהם להב: מר אפרתי לא אומר שהמאגר לא ישמש כאישור זכויות כי חוששים מכל מיני דברים, אלא שיגישו בקשה דרך האינטרנט ותוך 48 יינתן אישור.

לאה ורון: זה לא מה שמבקש מר טופורובסקי.

לאה ורון: הוא מדבר על המעמד של האישור שניתן על ידי המינהל.

אברהם להב: אנחנו מקבלים את העמדה שאומרת שזה לא מהווה אישור קנייני.

אברהם להב: אישור זכויות זה מהווה?

לאה ורון: למעט הבקשה לעגן את אותם 48 או שני ימי עבודה, איזה עוד בקשה יש לכם?

אתי בנדלר: כשאתה מדבר על אישור זכויות אתה מדבר על דבר אחד.

אתי בנדלר: משפטן אחר ייתן לזה משמעות אחרת.

אתי בנדלר: התקנות מגדירות מה זה אישור זכויות.

אתי בנדלר: אני לא יודעת עד כמה שמו לב בניסוח התקנות.

אתי בנדלר: מדובר על הגדרה שנמצאת רק בתקנות האגרות, היא לא נמצאת בתקנות שלנו.

אתי בנדלר: אני לא יודעת עד כמה היא מתייחסת לחוק המקרקעין.

אתי בנדלר: הדבר הזה טעון בחינה, לא מחטף.

אברהם להב: אולי אפשר לקיים דיון נוסף עם עליזה קן.

יעקב אפרתי: בדיון על התקנות המקוריות היה ניסיון של איגוד הקבלנים לשחרר את החברות המשכנות מחובתן.

יעקב אפרתי: אני לא מציע לשחרר אותן.

יעקב אפרתי: אנחנו לא משחררים.

יעקב אפרתי: כל אחד ממלא את חובתו.

יעקב אפרתי: כשאני נותן אישור זכויות והדירה הזאת מנוהלת באמצעות חברה משכנת, אני נותן לו את הפרטים ומפנה אותו לחברה המשכנת.

יעקב אפרתי: אני לא אתן לו מידע חסר.

יעקב אפרתי: כדי לא להטעות אותו אני אומר לו שהנתונים צריכים ללכת אל החברה המשכנת.

אברהם להב: החברה המשכנת אלו אותן 6 חברות גדולות?

יעקב אפרתי: החברה המשכנת נמצאת בהגדרה כפי שמוגדרת בחוזה ביני ובין הקבלן.

ניבה צוק: אני חושבת שאסור להתייחס כל הזמן ל48 שעות.

ניבה צוק: אתה יכול להיכנס לאינטרנט גם ביום שישי בבוקר.

ניבה צוק: צריך לתת 3 ימי עבודה, כי יש גם דואר בדרך שזה צריך לעבור.

משה כחלון: אנחנו מדברים על ימי עבודה.

משה כחלון: צריך להיות חתום תוך 48 שעות.

אתי בנדלר: תקנות מינהל מקרקעי ישראל (מאגר המידע), התשס"ו-2006.

אתי בנדלר: בתוקף סמכותי לפי סעיף 4טו(ג)(1) לחוק מינהל מקרקעי ישראל, התש"ו-1960, בהתייעצות עם שר המשפטים ובאישור ועדת הכלכלה של הכנסת, אני מתקין תקנות אלה: בתקנה 4 לתקנות תקנה 4(ב) בטלה.

אתי בנדלר: מה היא אותה תקנה 4(ב) שאותה מבקשים לבטל?

אתי בנדלר: תקנה 4(ב) אומרת, שתוקפה של תקנה 3(ג(1) היא לשנתיים מיום תחילתן של תקנות אלו.

אתי בנדלר: תקנה 3 מדברת על התנאים למסירת מידע ממאגר המידע.

אתי בנדלר: תקנה 3 (ג)(1) אומרת שהמידע שבמאגר המידע אינו מהווה אישור זכויות כמשמעותו בתקנות מינהל מקרקעי ישראל(אגרות).

אתי בנדלר: את תוקף תקנת המשנה הזאת הגבילו לשנתיים.

אתי בנדלר: היום מבקשים לבטל את ההגבלה כך שבאופן קבוע תישאר ההוראה שתאמר שהאישור של מינהל מקרקעי ישראל אינו מהווה אישור זכויות.

אתי בנדלר: אני חושבת שצריך להיות ברור מה זה אותו אישור זכויות.

אתי בנדלר: הרי לא מדובר אם האישור זכויות חתום או לא חתום.

אתי בנדלר: לכאורה יכולנו לתקן ולומר שהמידע שבמאגר המידע אינו מהווה אישור זכויות אם הוא איננו חתום חתימת מקור על ידי המינהל.

אתי בנדלר: אני לא בטוחה שזה יספק, כי גם אז צריכים לבחון את זה מול ההוראות בחוק המקרקעין.

משה כחלון: אני מציע להאריך את זה בשנה נוספת.

משה כחלון: במקום לבטל את סעיף 4 אנחנו נאריך אותו בשנה נוספת.

משה כחלון: בתחילת החורף נקיים דיון.

משה כחלון: נעביר תיקון מסודר עם כל היועצים המשפטיים, עם כל הגורמים.

משה כחלון: אז אפשר יהיה לקבל החלטות.

אתי בנדלר: מנהלת הוועדה הפנתה את תשומת ליבי לכך שבאותו תיקון ראוי גם שתביאו איזה תיקון שיתייחס לפרק הזמן שיחייב אתכם לשלוח הודעה חתומה.

אתי בנדלר: כאן מדובר על תקנה 3ב.

אתי בנדלר: ראוי שייאמר שהמינהל ינפיק את האישור תוך X שעות או Y ימי עבודה.

אתי בנדלר: אתה מציע לא לקבל את הביטול, אלא שבתקנה 4ב במקום לשנתיים יהיה ל-3 שנים.

משה כחלון: כן.

משה כחלון: אנחנו רואים את הרצון של המינהל.

משה כחלון: הוא בעד, הוא מוביל והוא יוזם.

משה כחלון: אנחנו נאפשר שנה, אבל נבקש מהמינהל שאם הוא סיים קודם שיביא את זה יותר מוקדם.

משה כחלון: אני מבקש להביא להצבעה את ההצעה המתוקנת.

משה כחלון: מי בעד?

משה כחלון: ה צ ב ע ה בעד - פה אחד אושר